               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.4.2016
            COM(2016) 192 final
            2016/0097(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και των Ομόσπονδων Πολιτειών της Μικρονησίας σχετικά με την απαλλαγή από την υποχρέωση θεώρησης για βραχεία διαμονή

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Ο κανονισμός (ΕΚ) αριθ. 539/2001
                  1
                περιλαμβάνει τον κατάλογο τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, καθώς και τον κατάλογο τρίτων χωρών οι υπήκοοι των οποίων απαλλάσσονται από την υποχρέωση αυτή. Ο κανονισμός (ΕΚ) αριθ. 539/2001 εφαρμόζεται από όλα τα κράτη μέλη, με εξαίρεση την Ιρλανδία και το Ηνωμένο Βασίλειο.

               Ο κανονισμός (ΕΕ) αριθ. 509/2014 του Ευρωπαϊκού Κοινοβουλίου και του Συμβουλίου
                  2
                τροποποίησε τον κανονισμό (ΕΚ) αριθ. 539/2001, μεταφέροντας 19 χώρες στο παράρτημα ΙΙ, το οποίο απαριθμεί τις τρίτες χώρες των οποίων οι υπήκοοι απαλλάσσονται από την υποχρέωση θεώρησης. Οι 19 αυτές χώρες είναι: Άγιος Βικέντιος και Γρεναδίνες Νήσοι, Ανατολικό Τιμόρ, Βανουάτου, Γρενάδα, Δομίνικα, Ηνωμένα Αραβικά Εμιράτα, Κιριμπάτι, Κολομβία, Μικρονησία, Ναούρου, Νήσοι Μάρσαλ, Νήσοι Σολομώντος, Παλάου, Περού, Σαμόα, Σάντα Λουσία, Τόνγκα, Τουβαλού και Τρινιδάδ και Τομπάγκο. Η αναφορά καθεμίας από τις εν λόγω χώρες στο παράρτημα II συνοδεύεται από υποσημείωση η οποία ορίζει ότι «η απαλλαγή από την απαίτηση θεώρησης εφαρμόζεται από την ημερομηνία έναρξης ισχύος συμφωνίας περί απαλλαγής από τη θεώρηση, που θα συναφθεί με την Ευρωπαϊκή Ένωση».

               Ο κανονισμός (ΕΕ) αριθ. 509/2014 εκδόθηκε στις 20 Μαΐου 2014 και τέθηκε σε ισχύ στις 9 Ιουνίου 2014. Τον Ιούλιο του 2014, η Επιτροπή υπέβαλε σύσταση προς το Συμβούλιο να την εξουσιοδοτήσει να αρχίσει διαπραγματεύσεις για συμφωνίες απαλλαγής από την υποχρέωση θεώρησης με καθεμία από τις ακόλουθες 17 χώρες: Άγιος Βικέντιος και Γρεναδίνες Νήσοι, Ανατολικό Τιμόρ, Βανουάτου, Γρενάδα, Δομίνικα, Ηνωμένα Αραβικά Εμιράτα, Κιριμπάτι, Μικρονησία, Ναούρου, Νήσοι Μάρσαλ, Νήσοι Σολομώντος, Παλάου, Σαμόα, Σάντα Λουσία, Τόνγκα, Τουβαλού και Τρινιδάδ και Τομπάγκο
                  3
               . Στις 9 Οκτωβρίου 2014, το Συμβούλιο έδωσε οδηγίες διαπραγμάτευσης στην Επιτροπή.

               Η πρώτη σειρά συμφωνιών απαλλαγής από την υποχρέωση θεώρησης υπογράφηκε στις 6 Μαΐου 2015 (Ηνωμένα Αραβικά Εμιράτα), στις 26 Μαΐου 2015 (Ανατολικό Τιμόρ) και στις 28 Μαΐου 2015 (Ντομίνικα, Γρενάδα, Αγία Λουκία, Άγιος Βικέντιος και Γρεναδίνες, Σαμόα, Τρινιδάδ και Τομπάγκο και Βανουάτου) και εφαρμόζεται προσωρινά από την ημερομηνία της υπογραφής των συμφωνιών, εν αναμονή της έναρξης ισχύος τους. Το Συμβούλιο επέτρεψε την υπογραφή μιας δεύτερης σειράς συμφωνιών απαλλαγής από την υποχρέωση θεώρησης με την Τόνγκα (που υπογράφηκε στις 20 Νοεμβρίου 2015), την Κολομβία (που υπογράφηκε στις 2 Δεκεμβρίου 2015), το Κιριμπάτι (ημερομηνία υπογραφής προς επιβεβαίωση) και το Παλάου (που υπογράφηκε στις 7 Δεκεμβρίου 2015). Οι εν λόγω τέσσερις συμφωνίες εφαρμόζονται προσωρινά από την ημέρα που ακολουθεί την ημερομηνία υπογραφής εν αναμονή της έναρξης ισχύος τους.

               Οι διαπραγματεύσεις με τη Μικρονησία ξεκίνησαν στις 17 Δεκεμβρίου 2014 και διεξάγονται με ανταλλαγή επιστολών. Κατά τη διάρκεια περαιτέρω ανταλλαγών απόψεων επιτεύχθηκε συμφωνία για όλες τις πτυχές. Η συμφωνία μονογραφήθηκε με την ανταλλαγή επιστολών μεταξύ των επικεφαλής διαπραγματευτών στις 16 Δεκεμβρίου 2015 (Μικρονησία) και στις 13 Ιανουαρίου 2016 (Ένωση). Τα κράτη μέλη ενημερώθηκαν κατά τη συνεδρίαση της ομάδας «Θεωρήσεις» του Συμβουλίου που πραγματοποιήθηκε στις 18 Ιανουαρίου 2016.

               2.ΝΟΜΙΚΗ ΒΑΣΗ

               Από την πλευρά της Ένωσης, η νομική βάση για τη συμφωνία είναι το άρθρο 77 παράγραφος 2 στοιχείο α) της Συνθήκης για τη λειτουργία της Ευρωπαϊκής Ένωσης (ΣΛΕΕ), σε συνδυασμό με το άρθρο 218.

               Η συνημμένη πρόταση αποτελεί τη νομική πράξη για την υπογραφή της συμφωνίας. Το Συμβούλιο θα λάβει απόφαση με ειδική πλειοψηφία.

               Λαμβάνοντας υπόψη το γεγονός ότι η Μικρονησία θα είναι σε θέση να ολοκληρώσει ταχέως την εσωτερική της διαδικασία κύρωσης, καθώς και το μεγάλο χρονικό διάστημα από τότε που η Επιτροπή πρότεινε για πρώτη φορά να απαλλάσσονται οι πολίτες της Μικρονησίας από την υποχρέωση θεώρησης (Νοέμβριος του 2012), η προτεινόμενη απόφαση για την υπογραφή προβλέπει την προσωρινή εφαρμογή της συμφωνίας από την ημερομηνία υπογραφής της, σύμφωνα με το άρθρο 218 παράγραφος 5 της ΣΛΕΕ. Δεδομένου ότι είναι αναγκαία η έγκριση του Ευρωπαϊκού Κοινοβουλίου πριν συναφθεί η συμφωνία, η Επιτροπή θα ενημερώσει το Ευρωπαϊκό Κοινοβούλιο για την προσωρινή εφαρμογή της συμφωνίας.

               3.ΕΚΒΑΣΗ ΤΩΝ ΔΙΑΠΡΑΓΜΑΤΕΥΣΕΩΝ

               Η Επιτροπή θεωρεί ότι έχουν επιτευχθεί οι στόχοι που καθορίζει το Συμβούλιο στις διαπραγματευτικές του οδηγίες και ότι το σχέδιο συμφωνίας για απαλλαγή από την υποχρέωση θεώρησης είναι αποδεκτό από την Ένωση.

               Το τελικό περιεχόμενο του σχεδίου συμφωνίας συνοψίζεται ως εξής:

               Σκοπός

               Η συμφωνία προβλέπει δυνατότητα μετάβασης χωρίς θεώρηση για τους πολίτες της Ευρωπαϊκής Ένωσης και για τους πολίτες της Μικρονησίας όταν ταξιδεύουν στο έδαφος του άλλου συμβαλλόμενου μέρους για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών.

               Για την προάσπιση της ίσης μεταχείρισης όλων των πολιτών της ΕΕ, περιελήφθη στη συμφωνία διάταξη στην οποία αναφέρεται ότι η Μικρονησία μπορεί να αναστείλει ή να καταγγείλει τη συμφωνία μόνον όσον αφορά όλα τα κράτη μέλη της Ευρωπαϊκής Ένωσης και ότι η Ένωση μπορεί επίσης να αναστείλει ή να καταγγείλει τη συμφωνία μόνον όσον αφορά όλα τα κράτη μέλη της.

               Η ειδική κατάσταση του Ηνωμένου Βασιλείου και της Ιρλανδίας αναφέρεται στο προοίμιο.

               Πεδίο εφαρμογής

               Η απαλλαγή από την υποχρέωση θεώρησης καλύπτει όλες τις κατηγορίες προσώπων (κατόχους κοινών, διπλωματικών, υπηρεσιακών/επίσημων και ειδικών διαβατηρίων) που ταξιδεύουν για οποιονδήποτε λόγο, αλλά όχι με σκοπό την άσκηση αμειβόμενης δραστηριότητας. Για την τελευταία αυτή κατηγορία, όλα τα κράτη μέλη, καθώς επίσης και η Μικρονησία, διατηρούν την ελευθερία να επιβάλουν την υποχρέωση θεώρησης στους πολίτες του άλλου μέρους σύμφωνα με το εφαρμοστέο ενωσιακό ή εθνικό δίκαιο. Προκειμένου να διασφαλιστεί η εναρμονισμένη εφαρμογή, επισυνάπτεται στη συμφωνία κοινή δήλωση που αφορά την ερμηνεία της κατηγορίας προσώπων που ταξιδεύουν με σκοπό την άσκηση αμειβόμενης δραστηριότητας.

               Διάρκεια διαμονής

               Η συμφωνία προβλέπει δυνατότητα μετάβασης χωρίς θεώρηση για τους πολίτες της Ευρωπαϊκής Ένωσης και για τους πολίτες της Μικρονησίας όταν ταξιδεύουν στο έδαφος του άλλου συμβαλλόμενου μέρους για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών. Στη συμφωνία επισυνάπτεται κοινή δήλωση όσον αφορά την ερμηνεία της εν λόγω περιόδου των 90 ημερών εντός οιασδήποτε περιόδου 180 ημερών.

               Η συμφωνία λαμβάνει υπόψη την κατάσταση των κρατών μελών που δεν εφαρμόζουν ακόμη πλήρως το κεκτημένο του Σένγκεν. Εφόσον δεν αποτελούν μέρος του απαλλαγμένου από εσωτερικά σύνορα χώρου Σένγκεν, η απαλλαγή από την υποχρέωση θεώρησης παρέχει στους υπηκόους της Μικρονησίας δικαίωμα διαμονής 90 ημερών εντός οιασδήποτε περιόδου 180 ημερών στο έδαφος καθενός από αυτά τα κράτη μέλη (επί του παρόντος Βουλγαρία, Κροατία, Κύπρος και Ρουμανία), ανεξάρτητα από το χρονικό διάστημα που υπολογίζεται για ολόκληρο τον χώρο Σένγκεν.

               Εδαφική εφαρμογή

               Η συμφωνία περιέχει διατάξεις που συνδέονται με την εδαφική εφαρμογή της: στην περίπτωση της Γαλλίας και των Κάτω Χωρών, η απαλλαγή από την υποχρέωση θεώρησης θα παρέχει στους υπηκόους της Μικρονησίας δικαίωμα διαμονής μόνο στα ευρωπαϊκά εδάφη αυτών των κρατών μελών.

               Διασαφήσεις

               Εκτός από τις κοινές δηλώσεις που αναφέρονται ανωτέρω, δύο άλλες κοινές δηλώσεις επισυνάπτονται στη συμφωνία:

               –σχετικά με τη σύνδεση της Νορβηγίας, της Ισλανδίας, της Ελβετίας και του Λιχτενστάιν με τη θέση σε ισχύ, την εφαρμογή και την ανάπτυξη του κεκτημένου του Σένγκεν·

               –σχετικά με την πλήρη διάχυση των πληροφοριών που αφορούν το περιεχόμενο και τις συνέπειες της συμφωνίας απαλλαγής από την υποχρέωση θεώρησης και σχετικά με συναφή θέματα, όπως οι όροι εισόδου.

               4.ΣΥΜΠΕΡΑΣΜΑ

               Με βάση τα προαναφερθέντα αποτελέσματα, η Επιτροπή προτείνει στο Συμβούλιο

               –να αποφασίσει την υπογραφή της συμφωνίας εξ ονόματος της Ένωσης και να εξουσιοδοτήσει τον Πρόεδρο του Συμβουλίου να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης·

               –να εγκρίνει την προσωρινή εφαρμογή της συμφωνίας, εν αναμονή της έναρξης ισχύος της.

               2016/0097 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και των Ομόσπονδων Πολιτειών της Μικρονησίας σχετικά με την απαλλαγή από την υποχρέωση θεώρησης για βραχεία διαμονή

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 5,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Ο κανονισμός (ΕΕ) αριθ. 509/2014 του Ευρωπαϊκού Κοινοβουλίου και του Συμβουλίου
                  4
                μετέφερε την αναφορά στις Ομόσπονδες Πολιτείες της Μικρονησίας από το παράρτημα I στο παράρτημα ΙΙ του κανονισμού (ΕΚ) αριθ. 539/2001 του Συμβουλίου
                  5
               .

               (2)Η εν λόγω αναφορά στις Ομόσπονδες Πολιτείες της Μικρονησίας συνοδεύεται από υποσημείωση στην οποία επισημαίνεται ότι «η απαλλαγή από την απαίτηση θεώρησης εφαρμόζεται από την ημερομηνία έναρξης ισχύος συμφωνίας περί απαλλαγής από τη θεώρηση, που θα συναφθεί με την Ευρωπαϊκή Ένωση».

               (3)Στις 9 Οκτωβρίου 2014, το Συμβούλιο εξέδωσε απόφαση με την οποία εξουσιοδότησε την Επιτροπή να διαπραγματευτεί με τις Ομόσπονδες Πολιτείες της Μικρονησίας για τη σύναψη συμφωνίας ανάμεσα στην Ευρωπαϊκή Ένωση και στις Ομόσπονδες Πολιτείες της Μικρονησίας σχετικά με την απαλλαγή από την υποχρέωση θεώρησης για βραχεία διαμονή (η «συμφωνία»).

               (4)Οι διαπραγματεύσεις για τη συμφωνία ξεκίνησαν στις 17 Δεκεμβρίου 2014 και περατώθηκαν επιτυχώς με τη μονογραφή της στις 13 Ιανουαρίου 2016.

               (5)Η συμφωνία θα πρέπει να υπογραφεί και οι επισυναπτόμενες στη συμφωνία δηλώσεις να εγκριθούν εξ ονόματος της Ένωσης. Η συμφωνία θα πρέπει να εφαρμοστεί προσωρινά από την επομένη της υπογραφής της, μέχρι να ολοκληρωθούν οι διαδικασίες για την επίσημη σύναψή της.

               (6)Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου
                  6
               · ως εκ τούτου, το Ηνωμένο Βασίλειο δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (7)Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου
                  7
               · ως εκ τούτου, η Ιρλανδία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η εξ ονόματος της Ένωσης υπογραφή της συμφωνίας μεταξύ της Ευρωπαϊκής Ένωσης και των Ομόσπονδων Πολιτειών της Μικρονησίας σχετικά με την απαλλαγή από την υποχρέωση θεώρησης για βραχεία διαμονή («συμφωνία») εγκρίνεται εξ ονόματος της Ένωσης, με την επιφύλαξη της σύναψης της συμφωνίας.

               Το κείμενο της συμφωνίας επισυνάπτεται στην παρούσα απόφαση.

               Άρθρο 2

               Οι δηλώσεις που επισυνάπτονται στην παρούσα απόφαση εγκρίνονται εξ ονόματος της Ένωσης.

               Άρθρο 3

               Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης.

               Άρθρο 4

               Η συμφωνία εφαρμόζεται προσωρινά από την ημερομηνία υπογραφής της, μέχρι να ολοκληρωθούν οι διαδικασίες σύναψής της.

               Άρθρο 5

               Η παρούσα απόφαση αρχίζει να ισχύει την ημέρα της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  Κανονισμός (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή, ΕΕ L 81 της 21.3.2001, σ. 1.

                     (2)
                  Κανονισμός (ΕΕ) αριθ. 509/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την τροποποίηση του κανονισμού (ΕΚ) αριθ. 539/2001 του Συμβουλίου περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή, ΕΕ L 149 της 20.5.2014, σ. 67.

                     (3)
                  COM (2014) 467 της 17.7.2014.

                     (4)
                  Κανονισμός (ΕΕ) αριθ. 509/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την τροποποίηση του κανονισμού (ΕΚ) αριθ. 539/2001 του Συμβουλίου περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή, ΕΕ L 149 της 20.5.2014, σ. 67.

                     (5)
                  Κανονισμός (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (ΕΕ L 81 της 21.3.2001, σ. 1).

                     (6)
                  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).

                     (7)
                  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.4.2016
            COM(2016) 192 final
            ΠΑΡΑΡΤΗΜΑ
            στην
            Πρόταση απόφασης του Συμβουλίου
            για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και των Ομόσπονδων Πολιτειών της Μικρονησίας σχετικά με την απαλλαγή από την υποχρέωση θεώρησης για βραχεία διαμονή

               ΠΑΡΑΡΤΗΜΑ

               στην

               Πρόταση απόφασης του Συμβουλίου

               για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και των Ομόσπονδων Πολιτειών της Μικρονησίας σχετικά με την απαλλαγή από την υποχρέωση θεώρησης για βραχεία διαμονή

               ΣΥΜΦΩΝΙΑ

               μεταξύ της Ευρωπαϊκής Ένωσης και των Ομόσπονδων Πολιτειών της Μικρονησίας σχετικά με την απαλλαγή από την υποχρέωση θεώρησης για βραχεία διαμονή

               Η ΕΥΡΩΠΑΪΚΗ ΕΝΩΣΗ, εφεξής «η Ένωση» ή «η ΕΕ», και

               ΟΙ ΟΜΟΣΠΟΝΔΕΣ ΠΟΛΙΤΕΙΕΣ ΤΗΣ ΜΙΚΡΟΝΗΣΙΑΣ, εφεξής καλούμενες «η Μικρονησία»,

               καλούμενες εφεξής από κοινού «τα συμβαλλόμενα μέρη»,

               ΜΕ ΣΚΟΠΟ την περαιτέρω ανάπτυξη των φιλικών σχέσεων μεταξύ των συμβαλλόμενων μερών και επιθυμώντας να διευκολύνουν τη μετάβαση εξασφαλίζοντας στους πολίτες τους είσοδο χωρίς θεώρηση και βραχεία διαμονή,

               ΕΧΟΝΤΑΣ ΥΠΟΨΗ τον κανονισμό (ΕΕ) αριθ. 509/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την τροποποίηση του κανονισμού (ΕΚ) αριθ. 539/2001 του Συμβουλίου περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή
                  1
               , με τη μεταφορά, μεταξύ άλλων, 19 τρίτων χωρών, συμπεριλαμβανομένης της Μικρονησίας, στον κατάλογο τρίτων χωρών οι υπήκοοι των οποίων απαλλάσσονται από την υποχρέωση θεώρησης για βραχεία διαμονή στα κράτη μέλη,

               ΕΧΟΝΤΑΣ ΚΑΤΑ ΝΟΥ ότι το άρθρο 1 του κανονισμού (ΕΕ) αριθ. 509/2014 αναφέρει ότι για τις 19 αυτές χώρες η απαλλαγή από την υποχρέωση θεώρησης εφαρμόζεται από την ημερομηνία έναρξης ισχύος συμφωνίας περί απαλλαγής από την υποχρέωση θεώρησης, που θα συναφθεί με την Ένωση,

               ΕΠΙΘΥΜΩΝΤΑΣ να διασφαλίσουν την αρχή της ίσης μεταχείρισης όλων των πολιτών της ΕΕ,

               ΛΑΜΒΑΝΟΝΤΑΣ ΥΠΟΨΗ ότι τα πρόσωπα που ταξιδεύουν με σκοπό την άσκηση αμειβόμενης δραστηριότητας κατά τη βραχεία διαμονή τους δεν καλύπτονται από την παρούσα συμφωνία και, συνεπώς, για την κατηγορία αυτή εξακολουθούν να ισχύουν οι σχετικοί κανόνες του ενωσιακού και του εθνικού δικαίου των κρατών μελών και του εθνικού δικαίου της Μικρονησίας όσον αφορά την υποχρέωση ή την απαλλαγή από την υποχρέωση θεώρησης και την πρόσβαση σε απασχόληση,

               ΛΑΜΒΑΝΟΝΤΑΣ ΥΠΟΨΗ το πρωτόκολλο για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης και το πρωτόκολλο σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και επιβεβαιώνοντας ότι οι διατάξεις της παρούσας συμφωνίας δεν εφαρμόζονται στο Ηνωμένο Βασίλειο και στην Ιρλανδία,

               ΣΥΜΦΩΝΗΣΑΝ ΤΑ ΑΚΟΛΟΥΘΑ:

               ΑΡΘΡΟ 1

               Σκοπός

               Η παρούσα συμφωνία προβλέπει δυνατότητα μετάβασης χωρίς θεώρηση για τους πολίτες της Ένωσης και για τους πολίτες της Μικρονησίας, όταν ταξιδεύουν στο έδαφος του άλλου συμβαλλόμενου μέρους για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών.

               ΑΡΘΡΟ 2

               Ορισμοί

               Για τους σκοπούς της παρούσας συμφωνίας:

               α)
                     ως «κράτος μέλος» νοείται κάθε κράτος μέλος της Ένωσης, με εξαίρεση το Ηνωμένο Βασίλειο και την Ιρλανδία·

               β)
                     ως «πολίτης της Ένωσης» νοείται υπήκοος κράτους μέλους όπως ορίζεται στο στοιχείο α)·

               γ)
                     ως «πολίτης της Μικρονησίας» νοείται κάθε πρόσωπο που έχει την ιθαγένεια της Μικρονησίας·

               δ)
                     ως «χώρος Σένγκεν» νοείται ο χώρος χωρίς εσωτερικά σύνορα που περιλαμβάνει τα εδάφη των κρατών μελών όπως ορίζονται στο στοιχείο α) τα οποία εφαρμόζουν πλήρως το κεκτημένο του Σένγκεν.

               ΑΡΘΡΟ 3

               Πεδίο εφαρμογής

               1.
                     Οι πολίτες της Ένωσης που κατέχουν έγκυρα κοινά, διπλωματικά, υπηρεσιακά, επίσημα ή ειδικά διαβατήρια που έχουν εκδοθεί από κράτος μέλος μπορούν να εισέλθουν και να παραμείνουν στο έδαφος της Μικρονησίας χωρίς θεώρηση για την περίοδο διαμονής που ορίζεται στο άρθρο 4 παράγραφος 1.

               Οι πολίτες της Μικρονησίας που κατέχουν έγκυρα κοινά, διπλωματικά, υπηρεσιακά, επίσημα ή ειδικά διαβατήρια που έχουν εκδοθεί από τη Μικρονησία μπορούν να εισέλθουν και να παραμείνουν στο έδαφος των κρατών μελών χωρίς θεώρηση για την περίοδο διαμονής που ορίζεται στο άρθρο 4 παράγραφος 2.

               2.
                     Η παράγραφος 1 του παρόντος άρθρου δεν ισχύει για πρόσωπα που ταξιδεύουν με σκοπό την άσκηση αμειβόμενης δραστηριότητας.

               Γι’ αυτή την κατηγορία προσώπων, κάθε κράτος μέλος μπορεί να αποφασίσει μεμονωμένα αν θα επιβάλει υποχρέωση θεώρησης στους πολίτες της Μικρονησίας ή αν θα την ανακαλέσει σύμφωνα με το άρθρο 4 παράγραφος 3 του κανονισμού (ΕΚ) αριθ. 539/2001 του Συμβουλίου
                  2
               .

               Γι’ αυτήν την κατηγορία προσώπων, η Μικρονησία μπορεί να αποφασίσει σχετικά με την υποχρέωση ή την απαλλαγή από την υποχρέωση θεώρησης για τους πολίτες κάθε κράτους μέλους μεμονωμένα σύμφωνα με την εθνική της νομοθεσία.

               3.
                     Η απαλλαγή από την υποχρέωση θεώρησης που προβλέπει η παρούσα συμφωνία εφαρμόζεται με την επιφύλαξη των νόμων των συμβαλλόμενων μερών που αφορούν τους όρους εισόδου και βραχείας διαμονής. Τα κράτη μέλη και η Μικρονησία διατηρούν το δικαίωμα να αρνηθούν την είσοδο και τη βραχεία διαμονή στο έδαφός τους αν δεν πληρούνται ένας ή περισσότεροι από τους όρους αυτούς.

               4.
                     Η απαλλαγή από την υποχρέωση θεώρησης ισχύει ανεξάρτητα από το μεταφορικό μέσο που χρησιμοποιείται για τη διέλευση των συνόρων των συμβαλλόμενων μερών.

               5.
                     Θέματα που δεν καλύπτονται από την παρούσα συμφωνία διέπονται από το ενωσιακό δίκαιο, το εθνικό δίκαιο των κρατών μελών και το εθνικό δίκαιο της Μικρονησίας.

               ΑΡΘΡΟ 4

               Διάρκεια διαμονής

               1.
                     Οι πολίτες της Ευρωπαϊκής Ένωσης μπορούν να μείνουν στο έδαφος της Μικρονησίας για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών.

               2.
                     Οι πολίτες της Μικρονησίας μπορούν να μείνουν στο έδαφος των κρατών μελών που εφαρμόζουν πλήρως το κεκτημένο του Σένγκεν για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών. Η εν λόγω χρονική περίοδος υπολογίζεται ανεξάρτητα από τυχόν διαμονή σε κράτος μέλος που δεν εφαρμόζει ακόμη πλήρως το κεκτημένο του Σένγκεν.

               Οι πολίτες της Μικρονησίας μπορούν να μείνουν για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών στο έδαφος κάθε κράτους μέλους που δεν εφαρμόζει ακόμη πλήρως το κεκτημένο του Σένγκεν, ανεξάρτητα από την περίοδο διαμονής που υπολογίζεται για το έδαφος των κρατών μελών που εφαρμόζουν πλήρως το κεκτημένο του Σένγκεν.

               3.
                     Η παρούσα συμφωνία δεν επηρεάζει τη δυνατότητα της Μικρονησίας και των κρατών μελών να επεκτείνουν την περίοδο διαμονής πέραν των 90 ημερών σύμφωνα με το εθνικό και το ενωσιακό δίκαιο.

               ΑΡΘΡΟ 5

               Εδαφική εφαρμογή

               1.
                     Όσον αφορά τη Γαλλική Δημοκρατία, οι διατάξεις της παρούσας συμφωνίας εφαρμόζονται μόνο στο ευρωπαϊκό έδαφος της Γαλλικής Δημοκρατίας.

               2.
                     Όσον αφορά το Βασίλειο των Κάτω Χωρών, οι διατάξεις της παρούσας συμφωνίας εφαρμόζονται μόνο στο ευρωπαϊκό έδαφος του Βασιλείου των Κάτω Χωρών.

               ΑΡΘΡΟ 6

               Μεικτή επιτροπή για τη διαχείριση της συμφωνίας

               1.
                     Τα συμβαλλόμενα μέρη συγκροτούν μεικτή επιτροπή εμπειρογνωμόνων (εφεξής καλούμενη «επιτροπή»), η οποία απαρτίζεται από εκπροσώπους της Ένωσης και εκπροσώπους της Μικρονησίας. Η Ένωση εκπροσωπείται από την Ευρωπαϊκή Επιτροπή.

               2.
                     Η επιτροπή έχει, μεταξύ άλλων, τα εξής καθήκοντα:

               α)
                     να παρακολουθεί την εφαρμογή της παρούσας συμφωνίας·

               β)
                     να προτείνει τροποποιήσεις ή προσθήκες στην παρούσα συμφωνία·

               γ)
                     να διευθετεί τις διαφορές που προκύπτουν από την ερμηνεία ή την εφαρμογή της παρούσας συμφωνίας·

               3.
                     Η επιτροπή συνεδριάζει όταν κρίνεται αναγκαίο, μετά από αίτηση ενός από τα συμβαλλόμενα μέρη.

               4.
                     Η επιτροπή θεσπίζει τον εσωτερικό κανονισμό της.

               ΑΡΘΡΟ 7

               Σχέση της παρούσας συμφωνίας με τις ισχύουσες διμερείς απαλλαγές από την υποχρέωση θεώρησης
               μεταξύ των κρατών μελών και της Μικρονησίας

               Η παρούσα συμφωνία υπερισχύει κάθε διμερούς συμφωνίας ή ρύθμισης που έχει συναφθεί μεταξύ επιμέρους κρατών μελών και της Μικρονησίας, στο μέτρο που καλύπτουν θέματα που εμπίπτουν στο πεδίο εφαρμογής της παρούσας συμφωνίας.

               ΑΡΘΡΟ 8

               Τελικές διατάξεις

               1.
                     Η παρούσα συμφωνία κυρώνεται ή εγκρίνεται από τα συμβαλλόμενα μέρη σύμφωνα με τις αντίστοιχες εσωτερικές διαδικασίες τους και τίθεται σε ισχύ την πρώτη ημέρα του δεύτερου μήνα που έπεται της ημερομηνίας της τελευταίας εκ των δύο κοινοποιήσεων με τις οποίες τα συμβαλλόμενα μέρη γνωστοποιούν αμοιβαία την ολοκλήρωση των ανωτέρω διαδικασιών.

               Η παρούσα συμφωνία εφαρμόζεται προσωρινά από την επόμενη της υπογραφής της.

               2.
                     Η παρούσα συμφωνία συνάπτεται για απεριόριστο χρονικό διάστημα, εκτός εάν καταγγελθεί σύμφωνα με την παράγραφο 5.

               3.
                     Η παρούσα συμφωνία μπορεί να τροποποιηθεί με γραπτή συμφωνία των συμβαλλόμενων μερών. Οι τροποποιήσεις αρχίζουν να ισχύουν μετά την αμοιβαία κοινοποίηση των συμβαλλόμενων μερών σχετικά με την ολοκλήρωση των εσωτερικών διαδικασιών που είναι αναγκαίες για τον σκοπό αυτόν.

               4.
                     Κάθε συμβαλλόμενο μέρος μπορεί να αναστείλει εν όλω ή εν μέρει την παρούσα συμφωνία, ιδίως για λόγους δημόσιας τάξης, προστασίας της εθνικής ασφάλειας ή προστασίας της δημόσιας υγείας, παράνομης μετανάστευσης ή εκ νέου θέσπισης της υποχρέωσης θεώρησης από ένα από τα δύο συμβαλλόμενα μέρη. Η απόφαση αναστολής κοινοποιείται στο άλλο συμβαλλόμενο μέρος το αργότερο 2 μήνες πριν από την προγραμματιζόμενη έναρξη ισχύος της. Το συμβαλλόμενο μέρος που ανέστειλε την εφαρμογή της παρούσας συμφωνίας ενημερώνει αμέσως το άλλο συμβαλλόμενο μέρος μόλις εκλείψουν οι λόγοι της αναστολής και προβαίνει σε άρση της αναστολής.

               5.
                     Κάθε συμβαλλόμενο μέρος μπορεί να καταγγείλει την παρούσα συμφωνία με γραπτή κοινοποίηση στο άλλο μέρος. Η παρούσα συμφωνία παύει να ισχύει 90 ημέρες μετά την ημερομηνία της εν λόγω κοινοποίησης.

               6.
                     Η Μικρονησία μπορεί να αναστείλει ή να καταγγείλει την παρούσα συμφωνία μόνον όσον αφορά όλα τα κράτη μέλη.

               7.
                     Η Ένωση μπορεί να αναστείλει ή να καταγγείλει την παρούσα συμφωνία μόνον όσον αφορά όλα τα κράτη μέλη της.

               Έγινε σε δύο αντίτυπα, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα. Όλα τα κείμενα είναι εξίσου αυθεντικά.

               ΚΟΙΝΗ ΔΗΛΩΣΗ ΟΣΟΝ ΑΦΟΡΑ ΤΗΝ ΙΣΛΑΝΔΙΑ, ΤΗ ΝΟΡΒΗΓΙΑ, ΤΗΝ ΕΛΒΕΤΙΑ
                  ΚΑΙ ΤΟ ΛΙΧΤΕΝΣΤΑΪΝ

               Τα συμβαλλόμενα μέρη σημειώνουν τη στενή σχέση που υπάρχει μεταξύ της Ευρωπαϊκής Ένωσης και της Νορβηγίας, της Ισλανδίας, της Ελβετίας και του Λιχτενστάιν, ιδίως δυνάμει των συμφωνιών της 18ης Μαΐου 1999 και της 26ης Οκτωβρίου 2004 σχετικά με τη σύνδεση των εν λόγω χωρών με τη θέση σε ισχύ, την εφαρμογή και την ανάπτυξη του κεκτημένου του Σένγκεν.

               Υπό τις συνθήκες αυτές, είναι ευκταίο οι αρχές της Νορβηγίας, της Ισλανδίας, της Ελβετίας και του Λιχτενστάιν, αφενός, και της Μικρονησίας, αφετέρου, να συνάψουν, αμελλητί, διμερείς συμφωνίες σχετικά με την απαλλαγή από την υποχρέωση θεώρησης για βραχεία διαμονή με όρους παρόμοιους με εκείνους της παρούσας συμφωνίας.

               ΚΟΙΝΗ ΔΗΛΩΣΗ ΟΣΟΝ ΑΦΟΡΑ ΤΗΝ ΕΡΜΗΝΕΙΑ ΤΗΣ ΚΑΤΗΓΟΡΙΑΣ ΠΡΟΣΩΠΩΝ ΠΟΥ ΤΑΞΙΔΕΥΟΥΝ ΜΕ ΣΚΟΠΟ ΤΗΝ ΑΣΚΗΣΗ ΑΜΕΙΒΟΜΕΝΗΣ ΔΡΑΣΤΗΡΙΟΤΗΤΑΣ,
                  ΟΠΩΣ ΠΡΟΒΛΕΠΕΤΑΙ ΣΤΟ ΑΡΘΡΟ 3 ΠΑΡΑΓΡΑΦΟΣ 2 ΤΗΣ ΠΑΡΟΥΣΑΣ ΣΥΜΦΩΝΙΑΣ

               Επιθυμώντας να διασφαλίσουν κοινή ερμηνεία, τα συμβαλλόμενα μέρη συμφωνούν ότι, για τον σκοπό της παρούσας συμφωνίας, η κατηγορία προσώπων που ασκούν αμειβόμενη δραστηριότητα καλύπτει πρόσωπα που εισέρχονται με σκοπό την άσκηση επικερδούς απασχόλησης/αμειβόμενης δραστηριότητας στο έδαφος του άλλου συμβαλλόμενου μέρους ως απασχολούμενοι ή ως πάροχοι υπηρεσιών.

               Η κατηγορία αυτή δεν θα πρέπει να καλύπτει:

               –
                     επιχειρηματίες, δηλαδή πρόσωπα που ταξιδεύουν για επιχειρηματικούς σκοπούς (και δεν απασχολούνται επαγγελματικά στη χώρα του άλλου συμβαλλόμενου μέρους),

               –
                     αθλητές ή καλλιτέχνες που συμμετέχουν σε δραστηριότητα σε βάση ad-hoc,

               –
                     δημοσιογράφους απεσταλμένους από μέσα μαζικής ενημέρωσης της χώρας διαμονής τους και

               –
                     ασκούμενους ενδοϋπηρεσιακά αποσπασμένους.

               Η εφαρμογή της παρούσας δήλωσης παρακολουθείται από τη μεικτή επιτροπή στο πλαίσιο των αρμοδιοτήτων της βάσει του άρθρου 6 της παρούσας συμφωνίας· η επιτροπή μπορεί να προτείνει τροποποιήσεις όταν το κρίνει αναγκαίο, με βάση την πείρα των συμβαλλόμενων μερών.

               ΚΟΙΝΗ ΔΗΛΩΣΗ ΟΣΟΝ ΑΦΟΡΑ ΤΗΝ ΕΡΜΗΝΕΙΑ ΤΗΣ ΧΡΟΝΙΚΗΣ ΠΕΡΙΟΔΟΥ ΤΩΝ 90 ΗΜΕΡΩΝ
                  ΕΝΤΟΣ ΟΙΑΣΔΗΠΟΤΕ ΠΕΡΙΟΔΟΥ 180 ΗΜΕΡΩΝ ΟΠΩΣ ΟΡΙΖΕΤΑΙ ΣΤΟ ΑΡΘΡΟ 4 ΤΗΣ ΠΑΡΟΥΣΑΣ ΣΥΜΦΩΝΙΑΣ

               Τα συμβαλλόμενα μέρη συμφωνούν ότι η μέγιστη χρονική περίοδος των 90 ημερών εντός οιασδήποτε περιόδου 180 ημερών, όπως προβλέπεται στο άρθρο 4 της παρούσας συμφωνίας, αντιστοιχεί είτε σε επίσκεψη διαρκείας είτε σε περισσότερες διαδοχικές επισκέψεις, η διάρκεια των οποίων δεν υπερβαίνει συνολικά τις 90 ημέρες εντός οιασδήποτε περιόδου 180 ημερών.

               Αυτό συνεπάγεται την εφαρμογή κυλιόμενης περιόδου αναφοράς 180 ημερών, με αναδρομή στο παρελθόν και υπολογισμό κάθε ημέρας διαμονής που καλύπτεται από την τελευταία περίοδο 180 ημερών, προκειμένου να εξακριβωθεί αν εξακολουθεί να πληρούται η απαίτηση των 90 ημερών εντός οιασδήποτε περιόδου 180 ημερών. Μεταξύ άλλων, αυτό σημαίνει ότι η απουσία για αδιάλειπτο χρονικό διάστημα 90 ημερών επιτρέπει νέα διαμονή έως 90 ημέρες.

               ΚΟΙΝΗ ΔΗΛΩΣΗ ΟΣΟΝ ΑΦΟΡΑ ΤΗΝ ΕΝΗΜΕΡΩΣΗ ΤΩΝ ΠΟΛΙΤΩΝ
                  ΣΧΕΤΙΚΑ ΜΕ ΤΗ ΣΥΜΦΩΝΙΑ ΑΠΑΛΛΑΓΗΣ ΑΠΟ ΤΗΝ ΥΠΟΧΡΕΩΣΗ ΘΕΩΡΗΣΗΣ

               Αναγνωρίζοντας τη σημασία της διαφάνειας για τους πολίτες της Ευρωπαϊκής Ένωσης και τους πολίτες της Μικρονησίας, τα συμβαλλόμενα μέρη συμφωνούν να διασφαλίσουν την πλήρη διάχυση των πληροφοριών σχετικά με το περιεχόμενο και τις συνέπειες της συμφωνίας απαλλαγής από την υποχρέωση θεώρησης και σχετικά με συναφή θέματα, όπως οι προϋποθέσεις εισόδου.

               _________________

                     (1)
                  ΕΕΕΕ L 149 της 20.5.2014, σ. 67.

                     (2)
                  Κανονισμός (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (ΕΕΕΕ L 81 της 21.3.2001, σ. 1).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.10.2017
            COM(2017) 584 final
            2017/0257(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης, στο πλαίσιο της Επιτροπής Εμπορίου, σχετικά με την τροποποίηση του παραρτήματος XII της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για τον ορισμό του καταλόγου των κολομβιανών φορέων που προβαίνουν στη σύναψη συμβάσεων σύμφωνα με τις διατάξεις του τίτλου VI («Δημόσιες συμβάσεις»)

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην Επιτροπή Εμπορίου της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου («η συμφωνία εμπορίου»)
                  1
               , σε σχέση με την προβλεπόμενη έκδοση απόφασης σχετικά με την τροποποίηση από την Κολομβία της ενότητας 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας.

               Στην ενότητα 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας εμπορίου παρατίθεται ο κατάλογος των φορέων τοπικής αυτοδιοίκησης της Κολομβίας που καλύπτονται στο πλαίσιο των δεσμεύσεων σχετικά με τις δημόσιες συμβάσεις.

               Η Κολομβία προτείνει να τροποποιηθεί η ενότητα 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας, με την προσθήκη σημείωσης στην οποία να διευκρινίζεται ότι οι «αναθέτοντες φορείς» περιλαμβάνουν όλους τους αναθέτοντες φορείς τοπικής αυτοδιοίκησης που δεν έχουν βιομηχανικό ή εμπορικό χαρακτήρα.

               Οι εκπρόσωποι των μερών συμφώνησαν ότι αυτή η τροποποίηση δεν απαιτεί αντισταθμιστικές προσαρμογές σύμφωνα με το άρθρο 191 παράγραφος 2 στοιχείο α), για τον λόγο ότι η τροποποίηση δεν οδηγεί σε μείωση της κάλυψης.

               2.Πλαίσιο της πρότασης

               2.1.Η συμφωνία εμπορίου

               Η συμφωνία εμπορίου αποσκοπεί στο άνοιγμα των αγορών σε αμφότερες τις πλευρές και την ενίσχυση της σταθερότητας των εμπορικών σχέσεων.

               Ένας από τους κύριους στόχους της συμφωνίας είναι το πραγματικό και αμοιβαίο άνοιγμα των αγορών δημοσίων συμβάσεων των μερών. Οι στόχοι του τίτλου VI της συμφωνίας εμπορίου σχετικά με τις δημόσιες συμβάσεις είναι δύο: να καθοριστούν ρυθμίσεις σύναψης συμβάσεων που αποσκοπούν να διασφαλίσουν ότι οι δημόσιες συμβάσεις συνάπτονται με διαφανή, αποτελεσματικό και αμερόληπτο τρόπο και να ανοίξουν αμοιβαία οι αγορές δημοσίων συμβάσεων στους προσφέροντες, τα αγαθά και τις υπηρεσίες του άλλου μέρους. Στο πλαίσιο αυτό, η ΕΕ και η Κολομβία διαπραγματεύτηκαν, σε διμερές επίπεδο, την αμοιβαία πρόσβασή τους στους διαγωνισμούς του άλλου μέρους που εμπίπτουν στο πεδίο εφαρμογής του κεφαλαίου σχετικά με τις δημόσιες συμβάσεις. Το πεδίο εφαρμογής του κεφαλαίου σχετικά με τις δημόσιες συμβάσεις ορίζει τις συμβάσεις στις οποίες ισχύουν οι διαδικαστικοί και ουσιαστικοί κανόνες που αποτέλεσαν αντικείμενο διαπραγμάτευσης.

               Από την προσωρινή εφαρμογή της συμφωνίας εμπορίου
                  2
                προέκυψε ότι σε επιχειρήσεις της ΕΕ δεν επετράπη η πρόσβαση στην αγορά των δημοσίων συμβάσεων των φορέων τοπικής αυτοδιοίκησης στην Κολομβία. Τα μέρη συμφώνησαν ότι η Κολομβία θα τροποποιήσει τον δικό της πίνακα πρόσβασης στην αγορά σε επίπεδο τοπικής αυτοδιοίκησης και διευκρίνισαν ότι δεν θα απαιτηθούν αντισταθμιστικές προσαρμογές.

               Η συμφωνία εμπορίου εφαρμόζεται προσωρινά από την 1η Μαρτίου 2013 με το Περού και από την 1η Αυγούστου 2013 με την Κολομβία. Την 1η Ιανουαρίου 2017, ο Ισημερινός προσχώρησε στη συμφωνία
                  3
               . Ωστόσο, σύμφωνα με το άρθρο 14 παράγραφος 3 της συμφωνίας εμπορίου, επειδή η απόφαση που πρόκειται να εκδοθεί από την ΕΕ και την Κολομβία ισχύει μόνο μεταξύ των συγκεκριμένων μερών, η απόφαση μπορεί να ληφθεί σε διμερή βάση από την ΕΕ και την Κολομβία.

               2.2.Η Επιτροπή Εμπορίου

               Η Επιτροπή Εμπορίου, που έχει συσταθεί βάσει του άρθρου 12 της συμφωνίας, εποπτεύει και διευκολύνει τη λειτουργία της συμφωνίας και την ορθή εφαρμογή των διατάξεών της· αξιολογεί τα αποτελέσματα της εφαρμογής της συμφωνίας, και ειδικότερα την εξέλιξη των εμπορικών και οικονομικών σχέσεων μεταξύ των μερών· εποπτεύει τις εργασίες όλων των εξειδικευμένων οργάνων που συγκροτούνται δυνάμει της συμφωνίας και συνιστά τη λήψη κάθε αναγκαίου μέτρου· αξιολογεί και εκδίδει αποφάσεις σχετικά με κάθε θέμα που της υποβάλλεται από τα εξειδικευμένα όργανα· και θεσπίζει τον εσωτερικό κανονισμό της, καθώς και το πρόγραμμα συνεδριάσεων και την ημερήσια διάταξη των συνεδριάσεών της. Η Επιτροπή Εμπορίου λαμβάνει τις αποφάσεις της ομόφωνα. Οι αποφάσεις που εκδίδονται είναι δεσμευτικές για τα μέρη, τα οποία λαμβάνουν όλα τα αναγκαία μέτρα για την εκτέλεσή τους. Στις περιπτώσεις που αναφέρονται στο άρθρο 12 παράγραφος 4 της συμφωνίας, κάθε απόφαση θεσπίζεται από την ΕΕ και την εκάστοτε υπογράφουσα χώρα των Άνδεων και ισχύει μόνο μεταξύ των συγκεκριμένων μερών, υπό τον όρο ότι η απόφαση δεν θίγει τα δικαιώματα και τις υποχρεώσεις κάποιας άλλης υπογράφουσας χώρας των Άνδεων (άρθρο 14 παράγραφος 3).

               2.3.Η προβλεπόμενη πράξη της Επιτροπής Εμπορίου

               Στις 24 Νοεμβρίου 2017, στο πλαίσιο της τέταρτης συνεδρίασής της, η Επιτροπή Εμπορίου θα εκδώσει απόφαση σχετικά με την τροποποίηση της κάλυψης των δημοσίων συμβάσεων της Κολομβίας, δηλαδή της ενότητας 2 του τμήματος Α του προσαρτήματος 1 του παραρτήματος ΧΙΙ («Δημόσιες συμβάσεις») της συμφωνίας («η προβλεπόμενη πράξη»).

               Στόχος της προβλεπόμενης πράξης είναι η τροποποίηση της ενότητας 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας, η οποία ορίζει τους φορείς τοπικής αυτοδιοίκησης της Κολομβίας των οποίων οι συμβάσεις καλύπτονται από τον τίτλο VI. Η τροποποίηση που προτείνεται από την Κολομβία συνεπάγεται μια συμπληρωματική σημείωση στην ενότητα 2, ώστε να διευκρινιστεί ότι οι «αναθέτοντες φορείς» καλύπτουν όλους τους αναθέτοντες φορείς τοπικής αυτοδιοίκησης που δεν έχουν βιομηχανικό ή εμπορικό χαρακτήρα.

               Η προβλεπόμενη πράξη θα καταστεί δεσμευτική για τα μέρη σύμφωνα με το άρθρο 14 παράγραφος 2 της συμφωνίας, το οποίο προβλέπει ότι: «Οι αποφάσεις που λαμβάνονται από την Επιτροπή Εμπορίου είναι δεσμευτικές για τα Μέρη, τα οποία λαμβάνουν κάθε αναγκαίο μέτρο για την εφαρμογή τους.»

               3.Θέση που θα πρέπει να ληφθεί εξ ονόματος της Ένωσης

               Το Συμβούλιο καλείται να εγκρίνει εξ ονόματος της Ευρωπαϊκής Ένωσης τη θέση σχετικά με το σχέδιο απόφασης της Επιτροπής Εμπορίου Ευρωπαϊκής Ένωσης-Κολομβίας-Περού για την τροποποίηση της ενότητας 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας εμπορίου, η οποία ορίζει τους φορείς τοπικής αυτοδιοίκησης της Κολομβίας, των οποίων οι συμβάσεις καλύπτονται στο πλαίσιο του τίτλου VI. Η θέση που θα ληφθεί εξ ονόματος της Ευρωπαϊκής Ένωσης σχετικά με την προτεινόμενη τροποποίηση θα είναι σύμφωνη με το σχέδιο απόφασης της Επιτροπής Εμπορίου το οποίο επισυνάπτεται στην παρούσα απόφαση.

               Η εν λόγω τροποποίηση αποσκοπεί στην προσθήκη σημείωσης στην ενότητα 2 ως προς την κάλυψη του τομέα δημοσίων συμβάσεων της Κολομβίας, ώστε να διευκρινιστεί ότι οι «αναθέτοντες φορείς» καλύπτουν όλους τους αναθέτοντες φορείς τοπικής αυτοδιοίκησης που δεν έχουν βιομηχανικό ή εμπορικό χαρακτήρα.

               Η τροποποίηση αυτή είναι αναγκαία λόγω της διαφορετικής ερμηνείας από την ΕΕ και την Κολομβία της κάλυψης των δημοσίων συμβάσεων της Κολομβίας σε επίπεδο τοπικής αυτοδιοίκησης, που είχε ως αποτέλεσμα να απαγορεύσει η Κολομβία σε εταιρείες από την ΕΕ την πρόσβαση σε δημόσιες συμβάσεις που συνάπτονται από οικονομικά σημαντικούς δημόσιους οργανισμούς σε επίπεδο τοπικής αυτοδιοίκησης. Με την τροποποίηση αυτή, η κάλυψη των κολομβιανών φορέων ανάθεσης δημοσίων συμβάσεων σε επίπεδο τοπικής αυτοδιοίκησης θα διευκρινιστεί και θα περιλαμβάνει οντότητες όπως το Instituto de Desarrollo Urbano (IDU), που είναι αρμόδιο για την ανάπτυξη της υποδομής της Μπογκοτά.

               Το άρθρο 191 («Τροποποιήσεις και διορθώσεις της κάλυψης») της συμφωνίας προβλέπει τη δυνατότητα τροποποίησης της κάλυψης του τίτλου VI σχετικά με τις δημόσιες συμβάσεις· και η Επιτροπή Εμπορίου εξουσιοδοτείται να εγκρίνει κάθε τέτοια προτεινόμενη τροποποίηση του σχετικού παραρτήματος για τα μέρη, δηλαδή του παραρτήματος XII («Δημόσιες συμβάσεις») της συμφωνίας, σύμφωνα με την παράγραφο 4 του άρθρου 191.

               Λαμβανομένου υπόψη ότι η απόφαση ισχύει μόνο μεταξύ της Ευρωπαϊκής Ένωσης και της Κολομβίας, η απόφαση μπορεί να εκδοθεί στο πλαίσιο της Επιτροπής Εμπορίου από την Ευρωπαϊκή Ένωση και την Κολομβία, επειδή αφορά αποκλειστικά τη διμερή σχέση μεταξύ τους σύμφωνα με το άρθρο 14 παράγραφος 3 της συμφωνίας.

               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου, δεν εφαρμόζεται η αρχή της επικουρικότητας.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.».

               4.1.2.Εφαρμογή στην προκειμένη περίπτωση

               Η Επιτροπή Εμπορίου είναι όργανο που έχει συσταθεί με διεθνή συμφωνία, και συγκεκριμένα τη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου.

               Η απόφαση που καλείται να εκδώσει η Επιτροπή Εμπορίου αποτελεί πράξη που παράγει δεσμευτικά έννομα αποτελέσματα, σύμφωνα με το άρθρο 14 παράγραφος 2 της συμφωνίας εμπορίου. Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο της προβλεπόμενης πράξης, δηλαδή η επέκταση της κάλυψης των δημοσίων συμβάσεων βάσει του τίτλου VI της συμφωνίας, εμπίπτει στην κοινή εμπορική πολιτική.

               Η ουσιαστική νομική βάση της προτεινόμενης απόφασης είναι, επομένως, το άρθρο 207 της ΣΛΕΕ, και ιδίως η παράγραφος 4.

               4.3.Συμπέρασμα

               Το άρθρο 207 παράγραφος 4 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2017/0257 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης, στο πλαίσιο της Επιτροπής Εμπορίου, σχετικά με την τροποποίηση του παραρτήματος XII της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για τον ορισμό του καταλόγου των κολομβιανών φορέων που προβαίνουν στη σύναψη συμβάσεων σύμφωνα με τις διατάξεις του τίτλου VI («Δημόσιες συμβάσεις»)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου («η συμφωνία εμπορίου»), εφαρμόζεται προσωρινά με την Κολομβία από την 1η Αυγούστου 2013
                  4
               .

               (2)Σύμφωνα με τις παραγράφους 1 και 3 του άρθρου 14 της συμφωνίας, η Επιτροπή Εμπορίου δύναται να λαμβάνει αποφάσεις με ομοφωνία· οι αποφάσεις αυτές αφορούν μόνο το μέρος ΕΕ και την εκάστοτε υπογράφουσα χώρα των Άνδεων (εν προκειμένω την Κολομβία), υπό τον όρο ότι η απόφαση αυτή δεν επηρεάζει τα δικαιώματα και τις υποχρεώσεις άλλης υπογράφουσας χώρας των Άνδεων.

               (3)Η Επιτροπή Εμπορίου, κατά την τέταρτη συνεδρίασή της στις 24 Νοεμβρίου 2017, θα εκδώσει την απόφαση συμφωνίας με την τροποποίηση της ενότητας 2 του τμήματος A του προσαρτήματος 1 του παραρτήματος XII («Δημόσιες συμβάσεις»). Η τροποποίηση συνίσταται σε διευκρίνιση όσον αφορά την κάλυψη των φορέων τοπικής αυτοδιοίκησης στην Κολομβία που συνάπτουν δημόσιες συμβάσεις. Η τροποποίηση συνεπάγεται την προσθήκη σημείωσης στην ενότητα 2 ως προς την κάλυψη του τομέα δημοσίων συμβάσεων της Κολομβίας, ώστε να διευκρινιστεί ότι οι «αναθέτοντες φορείς» καλύπτουν όλους τους αναθέτοντες φορείς τοπικής αυτοδιοίκησης που δεν έχουν βιομηχανικό ή εμπορικό χαρακτήρα. Η ΕΕ και η Κολομβία συμφωνούν ότι αυτή η τροποποίηση δεν απαιτεί αντισταθμιστικές προσαρμογές.

               (4)Κρίνεται σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο πλαίσιο της Επιτροπής Εμπορίου, καθώς η απόφαση θα είναι δεσμευτική για την Ένωση.

               (5)Δεδομένου ότι η απόφαση της Επιτροπής Εμπορίου θα τροποποιήσει το παράρτημα ΧΙΙ της συμφωνίας, κρίνεται σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.

               (6)Στον Επιτροπή Εμπορίου, την Ένωση θα εκπροσωπήσει η Επιτροπή σύμφωνα με το άρθρο 17 παράγραφος 1 της Συνθήκης για την Ευρωπαϊκή Ένωση (ΣΕΕ),

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στο πλαίσιο της τέταρτης συνεδρίασης της Επιτροπής Εμπορίου στις 24 Νοεμβρίου 2017 βασίζεται στο σχέδιο απόφασης της Επιτροπής Εμπορίου που επισυνάπτεται στην παρούσα απόφαση.

               Άρθρο 2

               Μετά την έκδοσή της, η απόφαση της Επιτροπής Εμπορίου δημοσιεύεται στην Επίσημη Εφημερίδα της Ευρωπαϊκής Ένωσης.

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 354 της 21.12.2012, σ. 3.

                     (2)
                  ΕΕ L 56 της 28.2.2013, σ. 1.

                     (3)
                  ΕΕ L 356 της 24.12.2016, σ. 3.

                     (4)
                  Απόφαση 2012/735/ΕΕ του Συμβουλίου, της 31ης Μαΐου 2012, για την υπογραφή, εξ ονόματος της Ένωσης, και την προσωρινή εφαρμογή της συμφωνίας εμπορίου μεταξύ της Ευρωπαϊκής Ένωσης και των κρατών μελών της αφενός, και της Κολομβίας και του Περού αφετέρου (ΕΕ L 354 της 21.12.2012, σ. 3).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.10.2017
            COM(2017) 584 final
            ΠΑΡΑΡΤΗΜΑΤΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης, στο πλαίσιο της Επιτροπής Εμπορίου, σχετικά με την τροποποίηση του παραρτήματος XII της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για τον ορισμό του καταλόγου των κολομβιανών φορέων που προβαίνουν στη σύναψη συμβάσεων σύμφωνα με τις διατάξεις του τίτλου VI («Δημόσιες συμβάσεις»)

               ΠΡΟΣΑΡΤΗΜΑ

               ΑΠΟΦΑΣΗ ΑΡΙΘ. […]/2017 ΤΗΣ ΕΠΙΤΡΟΠΗΣ ΕΜΠΟΡΙΟΥ ΕΕ-ΚΟΛΟΜΒΙΑΣ-ΠΕΡΟΥ

               της […] 2017

               σχετικά με την τροποποίηση του προσαρτήματος 1 του παραρτήματος XII («Δημόσιες συμβάσεις») της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου

               Η ΕΠΙΤΡΟΠΗ ΕΜΠΟΡΙΟΥ,

               Έχοντας υπόψη τη συμφωνία εμπορίου μεταξύ της Ευρωπαϊκής Ένωσης («Ένωσης») και των κρατών μελών της, αφενός, και της Κολομβίας και του Περού, αφετέρου («η συμφωνία εμπορίου»), και ιδίως το άρθρο 191,

               Εκτιμώντας τα ακόλουθα:

               (1)Το άρθρο 191 της συμφωνίας εμπορίου θεσπίζει τις διαδικασίες σύμφωνα με τις οποίες κάθε μέρος μπορεί να τροποποιήσει ή να διορθώσει το πεδίο κάλυψης των δημόσιων συμβάσεων βάσει του τίτλου VI της συμφωνίας.

               (2)Η ενότητα 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας εμπορίου ορίζει τους φορείς τοπικής αυτοδιοίκησης της Κολομβίας των οποίων οι συμβάσεις καλύπτονται στο πλαίσιο του τίτλου VI.

               (3)Ύστερα από επαφές μεταξύ της Ευρωπαϊκής Ένωσης και της Κολομβίας σχετικά με την εφαρμογή της συμφωνίας εμπορίου, η Κολομβία κοινοποίησε στην Ένωση την πρόθεσή της να προσθέσει σημείωση στην ενότητα 2 για να προσδιοριστεί ότι οι «αναθέτοντες φορείς» καλύπτουν όλους τους αναθέτοντες φορείς τοπικής αυτοδιοίκησης οι οποίοι δεν έχουν βιομηχανικό ή εμπορικό χαρακτήρα. Η Ένωση και η Κολομβία εγκρίνουν αυτή την τροποποίηση και συμφωνούν ότι δεν θα απαιτηθούν για αυτήν αντισταθμιστικές προσαρμογές.

               (4)Προκειμένου να συμπεριληφθεί η εν λόγω σημείωση, η ενότητα 2 του τμήματος A του προσαρτήματος 1 του παραρτήματος XII της συμφωνίας εμπορίου πρέπει να τροποποιηθεί. Η απόφαση τροποποίησης του παραρτήματος μπορεί να εκδοθεί στο πλαίσιο της Επιτροπής Εμπορίου που έχει συσταθεί στο πλαίσιο της συμφωνίας μεταξύ της Ευρωπαϊκής Ένωσης και της Κολομβίας («η εκάστοτε υπογράφουσα χώρα των Άνδεων»), σύμφωνα με την παράγραφο 3 του άρθρου 14 της συμφωνίας εμπορίου, δεδομένου ότι αφορά αποκλειστικά τη διμερή σχέση μεταξύ τους,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Οι σημειώσεις της ενότητας 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας εμπορίου αντικαθίσταται ως εξής:

               «Σημειώσεις για την παρούσα ενότητα

               1.Για τους σκοπούς της παρούσας ενότητας ο όρος «αναθέτοντες φορείς» καλύπτει όλους τους αναθέτοντες φορείς τοπικής αυτοδιοίκησης που δεν έχουν βιομηχανικό ή εμπορικό χαρακτήρα.

               2.Ο τίτλος VI της παρούσας συμφωνίας δεν καλύπτει:

               α)τις συμβάσεις για τρόφιμα, γεωργικές πρώτες ύλες/εισροές και ζώα ζωντανά σχετικά με προγράμματα γεωργικής στήριξης και επισιτιστικής βοήθειας· και

               β)τις συμβάσεις για εμπορεύματα τα οποία ταξινομούνται στο τμήμα 2 (τρόφιμα, ποτά και καπνός· υφάσματα, ενδύματα και δερμάτινα είδη) της CPC έκδοση 1.0 για προγράμματα κοινωνικής υποστήριξης.»

               Άρθρο 2

               Η τροποποίηση που προβλέπεται στο άρθρο 1 δεν συνεπάγεται αντισταθμιστική προσαρμογή επειδή δεν οδηγεί σε μείωση του πεδίου κάλυψης.

               Άρθρο 3

               Η παρούσα απόφαση αρχίζει να ισχύει την ημέρα της έκδοσής της.

               [...], [...] 2017.

               Για την Επιτροπή Εμπορίου